open-index/open-wikipedia-markdown huggingface dataset:
Sistem Internasional de Unias

La **Sistem Internasional de Unias**, internasional conoseda par la corti **SI** (de franses *Système international d'unités*), es la forma moderna de la sistem metral e la sistem de mesura la plu vasta usada en la mundo. Coordinada par la Ofisia Internasional de Pesas e Mesuras (cortida BIPM de franses: *Bureau international des poids et mesures*), lo es la sola sistem de mesura con state ofisial en cuasi cada pais en la mundo, empleada en siensa, tecnolojia, industria, e comersia dial.

La SI conteni un sistem coerente de unias de mesura comensante con sete unias fundal, cual es la secondo (simbol s, la unia de tempo), metre (m, longia), cilogram (kg, masa), amper (A, corente eletrical), celvin (K, temperatur termodinamical), mol (mol, cuantia de sustantia), e candela (cd, intensia de lus). On pote usa la sistem per defini otra unias coerente. Estas es nomida unias derivada coerente, cual on pote sempre representa como multiplis de potias de la unias fundal. Dudes-du unias derivada coerente ia es furnida con nomes e simboles spesial.

On pote combina la sete unias fundal e la 22 unias derivada coerente con nomes e simboles spesial per espresa otra unias derivada coerente. Car la grandias de unias coerente conveni per sola alga aplicas e no per otras, la SI furni dudes-cuatro prefisas cual, cuando ajuntada a la nom e simbol de un unia coerente, produi dudes-cuatro unias ajuntada (noncoerente) de la SI per la mesma cuantia; esta unias noncoerente es sempre multiples e su-multiples desimal (pd potia de des) de la unia coerente.

La modo corente de defini la SI es un resulta de un move tra desenios a un formula sempre plu astrata e idealida en cual la realis de la unias es separada consetal de la definis. Un resulta es ce cuando siensa e tecnolojia developa, realis nova e superior pote es introduida sin la nesesa de redefini la unia. Un problem con modeles fabricadas es ce los pote es perdeda, danada, o cambiada; un otra es ce los introdui nonsertias cual no pote es reduida par avansas en siensa e tecnolojia.

La motiva orijinal per la developa de la SI ia es la diversia de unias cual ia emerji en la sistemes de sentimetre-gram-secondo (CGS) (spesial la noncoerentia entre la sistemes de unias eletrostatical e unias eletromagnetal) e la manca de coordina entre la disiplinas variosa cual ia usa los. La Confere Jeneral sur Pesas e Mesuras (franses: *Conférence générale des poids et mesures* – CGPM), cual ia es instituida par la Trata de la Metre de 1875, ia reuni multe organizas internasional per institui la definis e normas de un sistem nova e per normi la regulas per scrive e presenta mesuras. La sistem ia es publicida en 1960 como un resulta de un inisia cual ia comensa en 1948, e es fundida sur la sistem de unias de metre-cilogram-secondo (MKS) combinada con ideas de la developa de la sistem CGS.
Caldia

En termodinamica, **caldia** es la enerjia termal transmeteda entre sistemes par causa de un difere de temperatur. En usa nonformal, caldia pote refere a la enerjia termal mesma. Enerjia termal es la enerjia cinetica de atomes vibrante e colidente en un sustantia.
Dente umana

**Dentes umana** funsiona per rompe mecanical comeda par talia e crase los en prepara per engoli e dijesta. Donce, los es regardada como un parte de la sistem de dijesta umana. Umanas ave cuatro tipos de dentes: dentes siselinte, dentes canin, dentes premolente, e dentes molente, de cual cada ave un funsiona spesifada. La dentes siselinte talia la comeda, la dentes canin lasera la comeda e la dentes molente e premolente crase la comeda. La radises de dentes es caxida en la masila o la mandibula e es covreda par jenjiva. Dentes es composada de texedas multiple de densia e duria variante.

Umanas, como la plu de otra mamales, es difiodon, sinifiante ce los developa du colies de dentes. La colie prima, dentes de bebe, conteni normal 20 dentes a fini. Dentes de bebe comensa tipal apare ("eruta") sirca ses menses de eda e esta pote es distraente e/o dolosa per la bebe. Ma, alga bebes nase con un o plu dentes vidable, conoseda como dentes de nase.
Nas umana

La **nas umana** es la organo prima de la sistem de respira. Lo es ance la organo xef en la sistem olal. La forma de la nas es determinada par la osos nasal e la cartilajes nasal, incluinte la septo nasal, cual separa la narinas e divide la caveta nasal a du.

La nas ave un funsiona importante en respira. La mucosa nasal cual fore la caveta nasal e la sinuses paranasal prepara la aira enspirada par caldi e moia lo. Concas nasal, osos con forma de conca en la mures de la cavetas, jua un rol major en esta prosede. Filtri de la aira par pelos nasal en la narinas preveni ce particulas grande entra a la pulmones. Stornui es un reflexe per espulsa particulas nondesirada de la nas cual irita la fore mucosa. Stornui pote transmete infetas, car airosoles es creada en cual la gotas pote conteni patojenes.

Un otra funsiona major de la nas es olal, la sensa de ole. La area de epitelio olal, en la caveta nasal alta, conteni selulas olal spesialida encargada con esta funsiona.

La nas partisipa ance la parla. Vocales nasal e consonantes nasal es produida en la prosede de nasali. La cavetas vacua de la sinuses paranasal ata como cambras de sona cual cambia e amplifia parla e otra sonas vosal.

On ave alga prosedes de sirurjia plastica cual on pote fa a la nas, conoseda como rinoplastias, disponable per coreti defetos strutural variosa o per cambia la forma de la nas. Defetos pote es conjenital, o resulta de desordinas nasal o de trauma. Esta prosedes es un tipo de sirurjia reconstruinte. Prosedes elejable per cambia la forma de un nas es un tipo de sirurjia cosmetica.
Palpebra umana

Un **palpebra umana** es un plia de pel cual covre e proteje un oio. La levador de palpebra superior retrae la palpebra, esposante la cornea a la esterna, donante vide. Sua funsiona xef es sperde periodal la larmas e otra secretes sur la surfas de la oio per manteni lo a moiada, car la cornea debe es continuante moiada. Los preveni ce la oios seci cuando on dormi. Plu, la reflexe de palpebri proteje la oio de corpos stranjer. Un colie de pelos spesialida conoseda como siles crese de la bordas de la palpebras alta e basa per plu proteje la oio de polvo e detrito.

La apare de la palpebra alta umana varia frecuente entre poplas diferente. La frecuentia de un epicanto covrente la angulo interna de la oio es un cualia de la majoria de la poplas de Asia este e Asia sude-este, e es ance trovada en grados variante entre otra poplas. Separada, ma ance simil variante entre poplas, la plia de la resta de la palpebra pote formi o un "palpebra singular", un "palpebra duple", o un forma media.
Oio umana

La **oio umana** es un organo de sensa en la sistem vidal cual reata a lus vidable per furni la vide. Otra funsionas inclui la manteni de la ritmo sircadial, e la manteni de ecuilibra.

On pote regarda la oio pote como un aparato otical vivente. Lo es sferin en forma, con sua stratos esterna, como la parte blanca e la plu esterna de la oio (la sclera) e un de sua stratos interna (la coroide pigmentida) manteninte la oio a esensal nonpermeable a lus estra longo la ase otical de la oio. En ordina, longo la ase otical, la composantes otical es un lente prima (la cornea – la parte clar de la oio) cual contribui la plu de la potia otical de la oio e fa la plu de la foca de lus de la mundo esterna; alora un abri (la pupil) en un diaframa (la iris – la parte colorida de la oio) cual controla la cuantia de lus entrante a la interna de la oio; alora un otra lente (la lente cristal) cual fa la foca restante de lus en imajes; e final un parte fotosensante de la oio (la retina), do la imajes cade e es prosededa. La retina fa un lia a la serebro par la nervo otical. La composantes restante de la oio manteni lo en sua forma nesesada, nuri e manteni lo, e proteje lo.

Tre tipos de selulas en la retina converti enerjia de lus a enerjia eletrical usada par la sistem de nervos: bastetas responde a lus de intensia basa e contribui a la persepi de imajes negra e blanca de densia basa; conos responde a lus de intensia alta e contribui a la persepi de imajes colorida de densia alta; e la selulas ganglio fotosensante descovreda resente responde a un varia completa de intensias de lus e contribui a la ajusta de la cuantia de lus cual ateni la retina, a la regula e supresa de la ormon melatonina, e a la sincroni de la ritmo sircadial.
Suprasil

Un **suprasil** es un area de pelos corta supra cada oio cual segue la forma de la borda basa de la crestas de fronte de alga mamales. En umanas, suprasiles servi du funsionas xef: prima, comunica par espresa de fas, e du, preveni la cade de suo, acua, e otra detrito a en la caveta de oio. Lo es comun ce persones altera sua suprasiles par metodos de descapeli e macia.
Labio

La **labios** es un duple orizonal de protendes mol fisada a la mandibulas e es la parte la plu vidable de la boca de multe animales, incluinte umanas. Labios de vertebratos es mol, movable e servi per fasili la consuma de comeda (pe teti e engoli) e la espresa de sona e parla. Labios umana es ance un organo somatosensal, e pote es un zona erojen cuando usada en besa e otra atas de intimia.
Boca umana

En anatomia umana, la **boca** es la parte prima de la canal de dijesta cual reseta comeda e produi saliva. La mucosa bocal es la epitelio de la membrana mucosa cual fore la interna de la boca.

En ajunta a sua rol prima como la comensa de la sistem de dijesta, la boca ance jua un rol sinifiante en comunica. An si aspetas prima de la vose es produida en la garga, la lingua, labios, e mandibula es ance nesesada per produi la varia de sonas incluida en parla.

La boca es composada de du rejiones, la **vestibulo** e la **caveta bocal propre**. La boca, normal moiada, es foreda con un membrana mucosa, e conteni la dentes. La labios marca la traversa de la membrana mucosa a la pel, cual covre la plu de la corpo.
Tempe

La **tempe** es un area do cuatro osos de la cranio crusa: la oso fronte, la oso parietal, la oso tempal e la oso sfenoide. Lo es locada a la lado de la testa pos la oio entre la fronte e la orea. La musculo tempal covre esta area e es usada en mastica.

Cladistica clasi vertebratos teran fundida sur la presentia de un buco alta, un buco basa, ambos, o nun en la covre de oso membranosa cual ia covre a ante la musculo tempal, de cual sua orijina es la tempe e sua inserta es la mandibula.
Penis umana

En anatomia umana, la **penis** (de la latina *pēnis*, inisial "coda") es un organo sesal mas esterna cual servi como un pasaje per la escrete de urina e la ejacula de semin. La partes xef es la radis, la corpo, la epitelio de la penis incluinte la pel de la tronco, e la prepus cual covre la glande. La corpo de la penis es composada de tre colonas de texeda: du corpos cavosa a la lado dorsal e un corpo sponjin entre los a la lado ventral. La uretra pasa tra la prostata, do lo es juntada par la dutos de ejacula, e alora tra la penis. La uretra vade tra la corpo sponjin e fini a la apico de la glande como la abri, la meato urinal.

Un erije es la estende rijida e reorienta ortogonal de la penis, cual aveni en stimula sesal. Erijes pote aveni en situas nonsesal; erijes spontan e nonsesal aveni frecuente en adolese e dormi. En sua state flasida, la penis es plu peti, sede a presa, e la glande es covreda par la prepus. En sua state plen erijeda, la tronco deveni rijida e la glande deveni plenida ma no rijida. Un penis erijeda pote es reta o curva e pote punta a un angulo a supra, un angulo a su, o direta a ante. A 2015, la penis umana erijeda promedia es 13,12 cm (5,17 ditones) longa e ave un perimetre de 11,66 cm (4,59 ditones). No eda e no la grandia de la penis flasida predise esata la longia erijeda. On ave alga modifias corpal comun de la penis, incluinte sircoside e perforas.

La penis es omoloja a la clitoris en femes.
Scalpo

La **scalpo** es la area de la testa do capeles crese. Lo es composada de pel, stratos de texedas liante e fibrosa, e la membrana de la cranio. Anatomial, la scalpo es un parte de la epicranio, un colie de strutures cual covre la cranio. La scalpo es bordada par la fas a la fronte, e par la colo a la lados e retro. La studia siensal de capeles e la scalpo es nomida tricolojia.
Gluteo

La **gluteos** es du partes ronda de la anatomia esterna de la plu de mamales, locada a la posterior de la rejion pelvisal. En umanas, la gluteos es locada entre la dorso basa e la perineo. Los es composada de un strato de pel esterna e gras sucutanea supraponeda sur la gluteo major e gluteo media a sinistra e destra. La du gluteos major es la musculos la plu grande en la corpo umana. Los es encargada con moves como la reti de la corpo a la posa vertical (stante) cuando lo es curvida a la taie; la manteni de la corpo en la posa vertical par manteni la juntas de anca a estendeda; e la propulsa de la corpo a ante par estende plu la gamas (anca) cuando on pasea o core.

En multe cultures, la gluteos jua un rol en la atrae sesal. Multe cultures ia ance usa la gluteos como un blanco xef per puni corpal, car la strato de gras sucutanea de la gluteos ofre proteje contra feri ma permete ancora la aplica de dole.
Gama umana

La **gama** es la membro basa intera de la corpo umana, incluinte la pede, la coxa, e a veses an la rejion de la anca o la gluteo. La osos major de la gama es la femor (oso de coxa), la tibia (oso de la crus), e la fibula visina.

La coxa es entre la anca e la jeno, en cuando la sura (retro) e la crus (fronte), es entre la jeno e la talo.

Gamas es usada per sta, multe formas de move umana, recrea como dansa, e representa un parte sustantial de la masa de un person. Evolui ia gida a la developa de la gama umana a un media spesifada adatada per un pasea bipede eficas. An si la capasia de pasea vertical no es unica a umanas, otra primates pote ateni esta sola per periodos corta e con un spende grande de enerjia.
Sura

La **sura** es la parte posterior de la gama basa en anatomia umana. La musculos en la sura coresponde a la comparte posterior de la gama. La du musculos la plu grande en esta comparte es conoseda en junta como la musculo de sura e lia a la talon tra la tendon de Acile. Alga otra musculos, plu peti, lia a la jeno, la talo, e tra tendones longa a la orteos.
Taie

La **taie** es la parte de la adomen entre la caje toraxal e la ancas. Per persones con corpos magra, la taie es la parte la plu streta de la tronco.
Seno

La **senos** es du protendes locada a la rejion ventral alta de la tronco de umanas e otra primates. Ambos sesos developa senos de la mesma texedas embriolojial. La grandia e developa relativa de la senos es un distingui major de seso du entre femes e mases. On ave ance un varia notable de grandia entre individuas. Femes umana es la sola mamales cual developa permanente senos a maturi sesal; tota otra mamales developa sua texeda mamelal en la periodo tarda de ensintia; a maturi sesal, estrojenes, en junta con ormon de crese, causa la crese permanente de senos.

En femes, la seno servi como la glande mamelal, cual produi e secrete lete per nuri bebes. Gras sucutanea covre e envelopa un rede de dutos cual converje a la teta, e esta texedas dona a la seno sua grandia e forma globin distinguinte. A la finis de la dutos es lobulos, o grupos de alveolos, do lete es produida e retenida en responde a siniales ormonal. En ensintia, la seno responde a un interata complicada de ormones, incluinte estrojenes, projesterona, e prolactina, cual media la completi de sua developa, pd la maturi lobuloalveolal, en prepara per leti e teti.

En ajunta a sua funsiona major en furni nuri per bebes, alga cultures asinia cualias sosial e sesal a senos fema, e pote regarda senos nuda en publica como nonmodesta o osena. Senos ia es mostrada en sculta, arte, e fotografia antica e moderna. Senos pote representa fertilia, femia, o abunda. Los pote es un parte importante en la persepi de la corpo e la atraosia sesal de un fem. Senos, spesial la tetas, pote es un zona erojen.
Scroto

En la plu de mamales teran, la **scroto** (posible de latina *scortum*, sinifiante "pel") es un parte de la jenitales mas esterna locada a la funda de la penis. Lo es composada de un saco de pel conteninte la faxa spermal esterna, la testiculos, la epididimos, e la spermiduto. La scroto streti usual cuando esposada a temperatures fria.
Epididimo

La **epididimo** es un organo jenital tubal e longida, fisada a la lado posterior de cada un de la du glandes de reprodui mas, la testiculos. Lo es un sola tubo, streta e streta enrolada en umanas adulte, de 6 a 7 sentimetres (2,4 a 2,8 ditones) en longia; desenrolada la tubo ta es aprosima 6 metres (20 pedes) longa. Lo lia la testiculo a la spermiduto en la sistem de reprodui mas. La epididimo servi como un interlia entre la dutos enviante multiple a la retro de un testiculo (prosima), e la spermiduto (distante). Sua funsiona prima es la reteni, maturi e transporta de selulas de sperma.
Spermiduto

La **spermiduto** es un parte de la sistem de reprodui mas de multe vertebratos. La spermidutos es organos sesal parida cual transporta spermas de la epididimos a la dutos ejaculal en espeta de ejacula. La spermiduto es un tubo partal enrolada cual sorti de la caveta adomenal tra la canal inguinal.
Testiculo

Un **testiculo** es la gonada mas en tota bilaterios, incluinte umanas. Lo es omoloja a la ovario fema. La funsionas de la testiculos es produi ambos spermas e androjenes, prima testosterona. La relasa de testosterona es controlada par la ormon luteininte de la ipofise anterior, contra ce la produi de spermas es controlada par ambos la ormon foliculo-stimulante de la ipofise anterior e la testosterona gonadal.
Gonada

Un **gonada** es un organo cual es ambos un glande e un organo sesal, cual produi la gametas e ormones sesal de un organisme. Selulas de reprodui fema es ovulos, e selulas de reprodui mas es spermas. La gonada mas, la testiculo, produi spermas. La gonada fema, la ovario, produi ovulos. Ambos de esta gametas es selulas aploide.
Penis

Un **penis** es un organo sesal mas cual es usada per semini animales fema o androjine en copula. Tal organos aveni en ambos vertebratos e nonvertebratos, ma no en tota animales mas.
Copula (zolojia)

En zolojia, copula es la condui sesal animal en cual un mas introdui spermas a en la corpo de la fem, spesial direta a en sua duto de reprodui.
Organo sesal

Un **organo sesal**, ance conoseda como un **organo de reprodui**, es un parte de un organisme usada per reprodui sesal. Organos sesal es la cualias sesal prima de un organisme. Organos sesal es encargada con produi e transporta gametas, e ance fasili fertili e suporta la developa e nase de enfantes. Organos sesal es trovada en multe spesies de animales e plantas, con sua cualias variante dependente de la spesie.
Fertili

**Fertili** es la fusa de gametas per crea un zigoto e inisia sua developa a un organisme individua nova o enfante. An si prosedes como semini o poleni, cual aveni ante la fusa de gametas, es ance a veses nonformal nomida fertili, estas es tecnical prosedes separada. La sicle de fertili e developa de individuas nova es nomida reprodui sesal. En fertili duple en anjiospermas, la gameta mas aploide combina con du nucleos polal aploide per formi un nucleo triploide de endosperma prima par la prosede de fertili vejetal.
Gameta

Un **gameta** (de elinica antica γαμετή (gametḗ) 'sposa', ultima de elinica antica γάμος (gámos) 'sposi') es un selula aploide cual fusa con un otra selula aploide en fertili en organismes cual reprodui sesal. Gametas es la selulas de reprodui de un organisme. La nom gameta ia es creada par la sitolojiste deutx Eduard Strasburger en 1878.
Leti

**Leti** es la secrete de lete de la glandes mamelal e la periodo de tempo cual un madre leti per nuri sua enfantes. La prosede aveni natural con tota mamales fema sesal matur, an si lo ta presede mamales. La prosede de nuri con lete en tota viventes fema es nomida *[[teti]]*. Bebes nova naseda produi frecuente alga lete de sua propre texeda de seno, conoseda nonformal como lete de sorsor.

En la plu de spesies, leti es un sinia ce la fema ia es ensinta a alga punto en sua vive, an si en umanas e capras, lo pote aveni sin ensintia. Cuasi cada spesie de mamal ave tetas; estra monotremes, mamales cual pone ovos, cual relasa lete tra dutos en la adomen. La produi de lete es un funsiona mas normal en sola un spesie de mamal, la *[[Dyacopterus spadiceus]]* de Asia sude-este.

*Galactopoiese* es la manteni de la produi de lete. Esta fase nesesa prolactina. Ositosina es critica per la reflexe de relasa de lete en responde a teti. Galactorea es la produi de lete nonrelatada a teti. Lo pote aveni en mases e femes de multe spesies de mamales como un resulta de nonecuilibras ormonal como iperprolactinemia.
Reprodui sesal

**Reprodui sesal** es un tipo de reprodui cual ave un sicle de vive complicada en cual un gameta (selulas de reprodui aploide, como un sperma o un ovulo) con un sola colie de cromosomas combina con un otra gameta per produi un zigoto cual developa a un organisme composada de selulas con du colies de cromosomas (diploide). Esta es tipal en animales, an si la cuantia de colies de cromosomas e como acel cuantia cambia en reprodui sesal varia, spesial entre plantas, fungos e otra eucariotas.
Zigoto

Un **zigoto** (de elinica antica ζυγωτός (zygōtós) 'juntada, iugida', de ζυγοῦν (zygoun) 'junta, iugi') es un selula eucariotal formida par un aveni de fertili entre du gametas. La jenom de la zigoto es un combina de la ADN en cada gameta, e conteni tota la informa jenetical de un organisme individua nova. La fusa sesal de selulas aploide es nomida cariogamia, de cual la resulta es la formi de un selula diploide nomida la zigoto.
Jenom

En la campos de biolojia moleculal e jenetica, un **jenom** es tota la informa jenetical de un organisme. Lo es composada de la segues de nucleotidos de ADN (o ARN en viruses de ARN). La jenom nucleal inclui jenes codinte protenas e jenes noncodinte, otra rejiones funsional de la jenom como segues regulante (vide ADN noncodinte), e frecuente un parte sustantial de ADN sin funsiona evidente. Cuasi tota eucariotas ave mitocondrios e un jenom mitocondrial peti. Alges e plantas conteni ance cloroplastos con un jenom de cloroplasto.
Semin

**Semin** es un fluente corpal cual conteni spermas. Spermas es secreteda par la gonadas mas (glandes sesal) e otra organos sesal de animales mas o androjine e pote fertili la ovulo fema. En mamales plasental, semin ance conteni secretes de la glandes ajuntada mas e es emeteda de la penis tra la abri de uretra en ejacula. En umanas, semin conteni alga composantes estra spermas: proteases e otra enzimas e ance frutosa es elementos de la semin cual promove la survive de spermas e furni un media tra cual los pote move o "nada". La fluente es adatada per es emeteda profonda en la vajina, afin la spermas pote pasa a en la utero e formi un zigoto con un ovulo.
Semini

**Semini** es la introdui de spermas (semin) a en la sistem de reprodui de un fem o androjine per fertili la ovulo par reprodui sesal. La spermas entra a la utero de un mamal o la oviduto de un animal oviparinte (cual pone ovos). Femes umana e otra mamales es seminida en copula, ma pote ance es seminida par semini artifis.

En umanas, la ata e forma de semini ave implicas legal, moral e interpersonal. Ma, esce semini aveni natural o par metodos artifis, la ensintia e la progresa de lo va es la mesma. Semini pote es nomida **fertili in vivo** (de *in vivo* sinifiante "en la vivente") car un ovulo es fertilida en la corpo, esta es en contrasta con fertili en vitro (FEV).
Erije

Un **erije** (clinica: **erije de penis** ) es un fenomeno fisiolojial en cual la penis deveni firma, plenida, e grandida. Erije de penis es la resulta de un interata complicada de fatores psicolojial, neuronal, vascular, e endocrin, e es frecuente asosiada con stimuladia sesal, atrae sesal o libido, an si erijes pote ance es spontan. La forma, angulo, e dirije de un erije varia notable entre umanas.
Ejacula

**Ejacula** es la emete de semin (la *ejaculada*; normal conteninte spermas) de la testiculos tra la penis e a estra la uretra. Lo es la fase final e la ojeto natural de stimula sesal mas, e un composante esensal de consepi natural. Pos formi un erije, multe omes emete fluente preejaculal en stimula ante ejacula. Ejacula envolve contraes nonvolente de la diaframa pelvisal e es normal liada con orgasma. Lo es un parte normal de la developa sesal umana mas.

Lo pote aveni spontan en dormi (un emete noturna). En casos rara, ejacula aveni par causa de maladia prostatal. *[[Anejacula]]* es la noncapasia de ejacula. *[[Disejacula]]* es un ejacula cual es dolosa o noncomfortosa. Ejacula retrogradal es la flue a retro de semin a en la vesica en loca de a estra la uretra. Ejacula prematur aveni corta pos la inisia de ativia sesal, e impedi copula longida. Un vasectomia altera la composa de la ejaculada como un forma de contraconsepi.
Stimuladia sesal

**Stimuladia sesal** descrive la respondes fisiolojial e psicolojial en prepara per copula o cuando esposada a stimulas sesal. Alga respondes fisiolojial aveni en la corpo e mente en prepara per copula, e continua en copula. Stimula mas produi un erije, e en stimula fema, la responde de la corpo es texedas sesal plenida como tetas, clitoris, mures vajinal, e lubrica vajinal.

Stimulas mental e stimulas fisical como toca, e la flutua interna de ormones, pote influe stimuladia sesal. Stimuladia sesal ave alga fases e pote no gida a cualce ativia sesal vera estra un stimula mental e la cambias fisiolojial cual acompania lo. Donada stimuladia sesal sufisinte, stimuladia sesal ateni sua culmina en un orgasma. Lo pote ance es persegueda per se mesma, an en la asentia de un orgasma.
Stimula sesal

**Stimula sesal** es cualce cosa cual produi stimuladia sesal o posible orgasma. Esta cosa pote es fisical o de otra sensas.

Stimula sesal es un terma larga, usual comprendeda como sinifiante toca fisical de la jenitales o otra partes de corpo. Ma, la terma pote inclui stimulas cual afeta la mente (fantasia sesal), o sensas otra ca toca (vide, ole o oia). Sufisinte stimula fisical de la jenitales resulta usual en un orgasma. Stimula pote es solitar (masturba o fantasia sesal) o par un acompanior sesal (copula o otra ativia sesal), par la usa de ojetos o utiles, o par alga combina de esta metodos.
Ombilico

La **ombilico** es un area protendente, plana, o cavetin sur la adomen a la loca de lia de la corda ombilical. Tota mamales plasental ave un ombilico, an si lo es jeneral plu notable en umanas.
Neocortex

La **neocortex** es un colie de stratos de la cortex serebral de mamales cual partisipa en funsionas de serebro de ordina alta como persepi sensal, cognisio, la jenera de comandas de move, razona spasial e lingua. La neocortex es plu sudivideda en la isocortex vera e la proisocortex.

En la serebro umana, la cortex serebral es composada de la neocortex plu grande e la alocortex plu peti, ocupante en ordina  90% e 10%. La neocortex es composada de ses stratos, eticetida de la plu esterna a la plu interna, I a VI.
Oso lacrimal

La **osos lacrimal** es du osos peti e frajil de la sceleto fasal; los es aprosima la grandia de la ungia de la dito e es situada a la parte fronte de la mur plu media de la orbita. Cada ave du surfases e cuatro bordas. Alga puntos de refere ososa de la osos lacrimal funsiona en la prosede de larma. Spesial, la osos lacrimal aida formi la canal nasolacrimal nesesada per la transloca de larmas. Un depresa a la parte anterior e inferior de un oso, la foso lacrimal, conteni la saco lacrimal membranosa. Larmas, de la glandes lacrimal, colie en esta saco en larma esedente. La fluente alora flue tra la duto nasolacrimal e a en la farinje nasal. Esta drena resulta en rinorea en plora o la produi de larmas esedente. Feri o frati de la oso lacrimal pote resulta en un bloci postraumal de la vias lacrimal.
Foso de saco lacrimal

La **foso de saco lacrimal** es un depresa lisa e plu profonda concava sur la oso lacrimal, cual formi la mur plu media de la caveta orbital, en cual la saco lacrimal cual drena a en la duto nasolacrimal es locada.
Saco lacrimal

La **saco lacrimal** es la fini alta e dilatada de la duto nasolacrimal, e es locada en un ranur profonda formida par la oso lacrimal e la protende fronte de la masila. Lo lia la canaliculos lacrimal, cual drena larmas de la surfas de la oio, e la duto nasolacrimal, cual move esta fluente a en la caveta nasal. Bloci de la saco lacrimal gida a dacriosistite.
Duto nasolacrimal

La **duto nasolacrimal** porta larmas de la saco lacrimal de la oio a en la caveta nasal. La duto comensa en la orbita entre la osos masilal e lacrimal, de do lo pasa a su e a retro. La abri de la duto nasolacrimal a en la meato nasal inferior de la caveta nasal es partal covreda par un plia mucosa.

Larmas esedente flue tra la duto nasolacrimal cual drena a en la meato nasal inferior. Esta es la razona ce la nas comensa gotea cuando un person plora o ave oios acuosa de un alerjia, e perce on pote a veses proba colirios. Esta es per la mesma razona ce cuando on aplica alga colirios, on frecuente sujesta clui la duto nasolacrimal par presa lo con un dito per preveni ce la medisin evade la oio e ave efetos ladal nondesirada a otra locas en la corpo car lo va prosede tra la canal a la caveta nasal.

Como la saco lacrimal, la duto es foreda par epitelio colonin stratida conteninte selula calixin secretente muco, e es ensircada par texeda liante.
Epitelio colonin stratida

**Epitelio colonin stratida** es un tipo rara de texeda epitelial composada de selulas colonin ordinada en stratos multiple. Lo es trovada en la conjuntiva, la farinje, la ano, e la uretra mas. Lo aveni ance en la embrio.
Sustantia gris

**Sustantia gris** es un composante major de la sistem de nervos sentral, composada de corpos de selulas neuronal, neuropilo (dendrites e asones nonmielinida), selulas glial (astrosites e oligodendrosites), sinapses, e capilares. Sustantia gris es distinguida de sustantia blanca en ce lo conteni multe corpos de selulas e relativa poca asones mielinida, ma sustantia blanca conteni relativa poca corpos de selulas e es composada xef de asones mielinida de estende longa. La difere de color veni xef de la blancia de mielina. En texeda vivente, sustantia gris ave vera un color multe pal gris con tinjes jalin o rosin, cual veni de la capilares de sangue e la corpos de selulas neuronal.
Orbita (anatomia)

En anatomia, la **orbita** es la caveta de la cranio en cual la oio e sua apendises es situada. "Orbita" pote refere a la caveta ososa, o lo pote ance es usada per refere a la contenidas. En la umana adulte, la volum de la orbita es 30 mililitres, de cual la oio ocupa 6,5 ml. La contenidas orbital inclui la oio, la faxa orbital e retrobulbal, la musculos estraoculal, la nervos cranial II, III, IV, V, e VI, dutos de sangue, gras, la glande lacrimal con sua saco e duto, la palpebras, la ligamentos palpebral media e ladal, la ligamentos de jena, la ligamento suspendente, la septo, la ganglio silial e la nervos silial corta.
Palpebri

**Palpebri** es un funsiona de corpo; lo es un clui rapida e semiautonom de la palpebra. Lo es un funsiona esensal de la oio cual aida sperde larmas a sur e sutrae iritantes de la surfas de la cornea e la conjuntiva.
Gabriel Calvo Zarraute

**Gabriel Calvo Zarraute** (1981) es un xercor e parocior campanial en la Montes de Toledo (Espania). El ave diplomas laural en filosofia, instrui (spesiali "Musica"), istoria de la Eglesa, e lege canonica. El partisipa en la canal de Youtube nomida *La Sacristía de La Vendée*.

## Biografia
El ia nase en 1981. En 2002, con 21 anios, el ia entra en la seminario.

## Publicas
* 2016: *Dos maestros y un camino: la infancia espiritual de santa Teresita y la doctrina de san Juan de la Cruz*
* 2019: *Verdades y mitos de la Iglesia Católica: la historia contra la mentira*
* 2021: *De la crisis de fe a la descomposición de España*
* 2022: *De Roma a Berlín: La protestantización de la Iglesia Católica*
* 2025: *1936. Cruzada y no guerra civil*
* 2025: *Historia de la Iglesia Católica. Volumen I. Edad Antigua*

## Referes


## Lias esterna
* Paje ueb ofisial
* La Sacristía de La Vendée
* Tekton Centro Televisivo - Canal Youtube Católico
* La conquista espiritual de las Indias
Oso nasal

La **osos nasal** es du osos peti e longida, variante en grandia e forma en individuas diferente; los es locada lado par lado a la parte media e alta de la fas e par sua junta, formi la ponte de la parte tri alta de la nas.

Cada ave du surfases e cuatro bordas.
Dente siselinte

**Dentes siselinte** es la dentes fronte presente en la plu de mamales. Los es locada en la premasila a supra e sur la mandibula a su. Umanas ave un total de oto (du a cada lado, a supra e a su). Oposumes ave 18, ma armadilos ave nun.
Premasila

La **premasila** es un de un duple de osos cranial peti a la apico mesma de la masila de multe animales, usual, ma no sempre, portante dentes. En umanas, los es fusada con la masila.
Dente

Un **dente** es un strutur dur e calcida, trovada en la mandibulas (o bocas) de multe vertebratos e usada per rompe comeda. Alga animales, spesial carnivores e omnivores, usa ance dentes per aida catura o feri predas, lasera comeda, per intendes de defende, per timidi otra animales frecuente incluinte los de sua propre spesie, o per porta predas o sua enfantes. La radises de dentes es covreda par jenjiva. Dentes no es composada de oso, ma de texedas multiple de densia e duria variante cual orijina de la strato embrial la plu esterna, la ectoderma.
Patrolojia

**Patrolojia** es la studia de la scrivores cristian temprana ci ia es identifiada como Padres de la Eglesa. La nom deriva de la formas combinada de la latina *pater* e la elinica πᾰτήρ (padre). La periodo de la Padres de la Eglesa, conoseda como eda patrolojial, es considerada jeneral como comensante en la fini de la tempo de la Atesta Nova o la fini de la Eda Apostolal (anio 100), a o la anio 451 (la data de la Consilio de Calsedon) o la Consilio Du de Nicea en 787.
Tertuliano

**Quinto Septimio Florente Tertuliano** (latina: *Quintus Septimius Florens Tertullianus*,​ c. 160-220) ia es un padre de la Eglesa e un scrivor produosa en la parte du de la sentenio 2 e la parte un de la sentenio 3. El ia nase, vive e mori en Cartago, oji Tunis, e ia ave un influe grande en la cristianisme ueste de la eda.
Padres de la Eglesa

La **Padres de la Eglesa** ia es teolojistes e scrivores cristian antica e influente ci ia institui la funda dotrinal e inteletal de cristianisme. La periodo istorial en cual los ia labora ia deveni conoseda como eda patrolojial, e lo estende de la fini de la sentenio 1 a la media de la sentenio 8, florinte spesial e la sentenios 4 e 5, cuando cristianisme ia es en la prosede de institui se como la eglesa statal de la Impero Roman.
Forame siselinte

En la boca umana, la **forame siselinte** es la abri de la canales sisilinte sur la palato dur direta pos la dentes siselinte. Lo permete la pasa de dutos de sangue e nervos. La forame siselinte es situada en la foso siselinte de la masila.

La forame siselinte es usada como un punto de refere anatomial per defini la severia de labio fendeda e palato fendeda.

La forame siselinte esiste en un varia de spesies.
Caveta nasal

La **caveta nasal** es un spasio grande e plenida con aira supra e pos la nas en la media de la fas. La septo nasal divide la caveta a du cavetas, ance conoseda como fosos. Cada caveta es la continua de un de la du narinas. La caveta nasal es la parte la plu alta de la sistem de respira e furni la **pasaje nasal** per aira enspirada de la narinas a la farinje nasal e la resta de la duto de respira.
La sinuses paranasal ensirca e drena a en la caveta nasal.
Masila

En vertebratos, la **masila** es la oso fisada alta (no fisada en *[[Neopterygii]]*) de la mandibulas, formida par la fusa de du osos masilal. En umanas, la masila inclui la palato dur a la fronte de la boca. La du osos masilal es fusada a la sutur intermasilal, forminte la spina nasal anterior. Esta es simil a la mandibula, cual es ance un fusa de du osos mandibulal a la simfise mandibulal. La mandibula es la parte movable de la mandibulas.
Forame sfenopalatal

La **forame sfenopalatal** es un forame de la cranio cual lia la caveta nasal e la foso pterigopalatal. Lo permete la pasa de la arteria sfenopalatal, la nervo nasopalatal, e la nervo nasal superior (tota pasante de la foso pterigopalatal a en la caveta nasal).
Nervo nasopalatal

La **nervo nasopalatal** es un nervo de la testa. Lo es un ramo sensal de la nervo masilal (nervo cranial V2) cual pasa tra la ganglio pterigopalatal (sin sinapse) e alora tra la forame sfenopalatal per entra a la caveta nasal, e final a estra la caveta nasal tra la canal siselinte e alora la foso siselinte per entra a la palato dur. Lo furni inerva sensal a la parte posteroinferior de la septo nasal, e la jenjiva apena posterior a la dentes siselinte alta.

La nervo nasopalatal es la plu grande de la nervos nasal superior posterior plu media.
Arteria palatal major

La **arteria palatal major** es un ramo de la arteria palatal desendente (un ramo final de la arteria masilal) e contribui a la furni de sangue a la palato dur e la septo nasal.
Ramo septal posterior de la arteria sfenopalatal

Crusante su la surfas de la sfenoide, la arteria sfenopalatal fini a la septo nasal como la **ramos septal posterior**; estas anastomose con la arterias etmoidal e la ramo septal de la labial superior; un ramo desende en un ranur sur la vomer a la canal siselinte e anastomose con la arteria palatal desendente.
Canal siselinte

La **canales siselinte** es du canales ososa de la palato dur anterior cual lia la caveta nasal e la caveta bocal. Un canal siselinte pasa tra cada masila. A su, la du canales siselinte converje tipal a media.

Cada canal siselinte transmete un nervo nasopalatal, e un anastomose de la arteria palatal major e un ramo septal posterior de la arteria sfenopalatal.
Arteria sfenopalatal

La **arteria sfenopalatal** es un arteria de la testa cual pasa tra la forame sfenopalatal per ateni la caveta nasal. Lo es la arteria xef de la caveta nasal.
Nervo alveolal superior e posterior

La **nervos alveolal superior e posterior** es ramos sensal de la nervo masilal (nervo cranial V2). Los orijina en la foso pterigopalatal como un sola tronco. Los pasa sur o en la masila. Los furni inerva sensal a la dentes molente alta e la jenjiva visina, e la sinus masilal.
Forame

En anatomia e osteolojia, un **forame** (de latina 'un abri produida par fora') es un abri o un spasio encluida en la texeda liante densa (osos e faxas profonda) de amniotas esistente e estinguida, tipal per permete la pasa de nervos, arterias, venas o otra strutures de texeda mol (pe tendon de musculo) de un comparte de corpo a un otra.
Foso pterigopalatal

La **foso pterigopalatal** es un de du fosos duple de la cranio — un a ambos lados. La foso es un depresa con forma de cono profonda a la foso infratempal e posterior a la masila, locada entre la protende pterigoide e la tuber masilal prosima a la apico de la orbita. Lo es la area indenteda media a la fesur pterigomasilal cual pasa a en la forame sfenopalatal. Lo comunica con la cavetas nasal e bocal, la foso infratempal, la orbita, la farinje, e la foso cranial media tra oto forames.
Foso infratempal

La **foso infratempal** es un caveta con forma nonregular cual es un parte de la cranio. Lo es situada su e plu media a la arco zigomal. Lo no es intera encluida par oso. Lo conteni musculos surfasal, incluinte la parte basa de la musculo tempal, la musculo pterigoide ladal, e la musculo pterigoide plu media. Lo conteni ance dutos de sangue importante como la arteria meninjal plu media, la pleso pterigoide, e la vena retromandibulal, e nervos como la nervo mandibulal (nervo cranial V3) e sua ramos.
Tuber masilal

A la parte basa de la surfas infratempal de la masila es un protende ronda, la **tuber masilal**, spesial protendente pos la crese de la dente de sajia; lo es ru a sua lado ladal per articula con la protende piramide de la oso palatal e en alga casos articula con la lamina pterigoide ladal de la sfenoide.

Lo dona orijina a alga fibres de la musculo pterigoide plu media.
Fesur pterigomasilal

La **fesur pterigomasilal** es un fesur de la cranio umana. Lo es vertical, e desende a angulos reta de la fini plu media de la fesur orbital inferior. Lo es un interval triangulo, formida par la diverje de la masila de la protende pterigoide de la sfenoide.

Lo lia la foso infratempal con la foso pterigopalatal, e transmete la parte final de la arteria masilal. La nervo alveolal superior e posterior de la nervo masilal vade de la foso pterigopalatal a la rejion infratempal tra esta fesur. La laminas pterigopalatal es ladal separada de la surfas posterior de la corpo de la masila par la fesur pterigomasilal.
Fesur orbital inferior

La **fesur orbital inferior** es un spasio entre la ala major de la sfenoide, e la masila. Lo lia (anterior) la orbita con la foso infratempal e (posterior) la foso pterigopalatal.
Sfenoide

La **sfenoide** es un oso nonduple de la cranio. Lo es situada en la media de la cranio, prosima la fronte e ante la parte fundal de la oso osipital. La sfenoide es un de la sete osos cual articula per formi la orbita. Sua forma sembla un papilio o cirotero con sua alas estendeda.
Foso de glande lacrimal

La **foso de glande lacrimal** es locada a la surfas inferior de cada lamina orbital de la oso fronte. Lo es lisa e concava, e presenta, ladal e su la protende zigomal, un depresa nonprofonda per la glande lacrimal.
Mano

Un **mano** es un apendis prensil con multe ditos, locada a la fini de la braso basa o la membro anterior de primates como umanas, ximpanzes, simias, e lemures. Alga otra vertebratos como la coala (cual ave du ditones oposable a cada "mano" e impresas de dito estrema simil a la impresas de dito umana) es frecuente descriveda como avente "manos" en loca de pedetas a sua membros anterior. La prosion es usual descriveda como avente "manos" an si ditones oposable manca.

Alga anatomistes evolual usa la terma *mano* per refere a la apendis de ditos a la membro anterior plu jeneral – per esemplo, en la contesto de esce la tre ditos de la mano de avia ia envolve la mesma perde omoloja de du ditos como en la mano de dinosauro.

La mano umana ave usual sinco ditos: cuatro ditos plu un diton; estas es frecuente nomida en junta como sinco ditos, ma, en cual la diton es incluida como un de la ditos. Lo ave 27 osos, no incluinte la oso sesamoide, de cual la cuantia varia entre persones, 14 de cual es la falanjes (plu prosima, media e plu distante) de la ditos e la diton. La osos metacarpal lia la ditos e la osos carpal de la polso. Cada mano umana ave sinco osos metacarpal e oto osos carpal.

Ditos conteni alga de la areas la plu densa de finis de nervos en la corpo, e es la fonte la plu rica de responde palpable. Los ance ave la capasia la plu grande de la corpo per posa; donce, la sensa de toca es intima asosiada con manos. Como otra organos duple (oios, pedes, gamas), cada mano es dominante controlada par la emisfera serebral oposante, tal ce la prefere de mano refleta la funsiona de la serebro individua.

Entre umanas, la manos jua un rol importante en linguaje de corpo e lingua de sinia. Simil, la des ditos de du manos e la dudes falanjes de cuatro ditos (tocable par la diton) ia crea sistemes de numeros e tecnicas de calcula.
Ano umana

En umanas, la **ano** (de latina *ānus*, "anelo", "sirculo") es la abri esterna de la reto locada en la fesur intergluteal. Du sfinteres controla la sorti de fece en feci, cual es la funsiona prima de la ano. Estas es la sfinter anal interna e la sfinter anal esterna, cual es musculos sirculo cual manteni normal la constrinje de la abri e cual destensa como nesesada par la funsiona fisiolojial normal. La sfinter interna es nonvolente e la esterna es volente. Supra la ano es la perineo, cual es ance locada su la vulva o la scroto.

Partal par causa de sua esposa a fece, alga disturbas medical pote afeta la ano, como emoroides. La ano pote es la loca de infetas e otra disturbas, incluinte canser.

Con seso anal, la ano pote jua un rol en sesalia. Disposas a seso anal varia, e lo es nonlegal en alga paises. La ano es frecuente considerada como un parte tabu de la corpo, e es conoseda par multe termas nonformal e usual vulgar. Alga infetas sesal transmeteda incluinte VIU/SIDO e verucas anal pote es sperdeda par seso anal.
La Chaux-de-Fonds

**La Chaux-de-Fonds** es un site suiz en la canton Neuchâtel.

La Centre de documentation et d'étude sur la langue internationale es situada en la biblioteca de la site.
Libralisme es peca

**Libralisme es un peca** (espaniol: *El liberalismo es pecado*) es la titulo de un libreta sirculida vasta, e scriveda par Félix Sardá y Salvany en 1884, inspirada par *El catolicismo liberal* (1875) de Gabino Tejado e otra scrivedas de esta autor publicida en la jornal tradisionaliste *El Siglo Futuro*.​

## Lia esterna
* Edita tri
Musculo tibial posterior

La **tibial posterior** es la plu sentral de la musculos de gama, e es locada en la comparte posterior profunda de la gama. Lo es la musculo clavin per stabili la gama basa.
Musculo estendador longa de orteos

La **estendador longa de orteos** es un musculo plumin, situada a la parte ladal de la fronte de la gama.
Oso naviculal

La **oso naviculal** es un oso peti trovada en la pedes de la plu de mamales.

## Anatomia umana
La oso naviculal umana es un de la osos tarsal, trovada en la pede. Sua nom deriva de sua sembla a un barco peti, causada par la concavia forte de la surfas articulal plu prosima.

La oso naviculal umana es locada a la lado plu media de la pede, e articula plu prosima con la talo, plu distante con la tre osos cuneforma e ladal con la oso cuboide.

Lo es la oso de pede ultima cual comensa osi e no tende fa lo asta la fini de la anio tre per xicas e la comensa de la anio cuatro per xicos, an si on ave un estende large de varia reportada.  

La musculo tibial posterior es la sola musculo cual lia a la oso naviculal. La parte xef de la musculo inserta a la tuber de la oso naviculal. Un oso naviculal ajuntada ta es presente en 2-14% de la popla jeneral.
Musculo flexador longa de orteos

La **flexador longa de orteos** es un musculo situada a la lado tibial de la gama. A sua orijina lo es magra e puntida, ma lo aumenta gradal en grandia en cuando lo desende. Lo servi per flexe orteos du, tre, cuatro e sinco.
Oso cuneforma

On ave tre osos cuneforma ("cunein") en la pede umana:

* la cuneforma prima o plu media
* la cuneforma du o media
* la cuneforma tre o ladal

Los es locada entre la oso naviculal e la osos metatarsal prima, du e tre e es plu media a la oso cuboide.
Oso cuboide

En la corpo umana, la **oso cuboide** es un de la osos tarsal de la pede.

## Strutur
La oso cuboide es la plu ladal de la osos es la linea plu distante de la tarso. Lo es aprosima cubo en forma, e ave un protende sur su surfas inferor (o plantal), la tuber de la cuboide. La oso furni un ranur do la tendon de la musculo fibulal longa pasa per ateni sua inserta a la osos metatarsal prima e cuneforma plu media.
Musculo fibulal longa

En anatomia umana, la **fibulal longa** es un musculo surfasal en la comparte ladal de la gama. Lo ata per inclina la planta de la pede a via de la linia media de la corpo (eversa) e per estende la pede a su e avia de la corpo (flexe plantal) a la talo.

La fibulal longa es la plu longa e plu surfasal de la tre musculos fibulal. A sua fini alta, lo es liada a la testa de la fibula e sua "ventre" pasa a su longo la plu de esta oso. La musculo deveni un tendon cual envolve a sirca e a pos la maleolo ladal de la tarso, alora continua a su la pede per lia a la cuneforma plu media e la metatarsal prima. Lo es furnida par la nervo fibulal surfasal.
Musculo piriforma

La **musculo piriforma** (de latine *piriformis* 'perin') es un musculo plata, piramide en la rejion gluteal de la gamas. Lo es un de la ses musculos de la grupo turnador ladal.

La musculo piriforma ave sua orijina sur la surfas fronte de la sacro, e inserta a la trocanter major de la femor. Dependente de la posa de la gama, lo ata como o un turnador esterna (ladal) de la anca o un deduador de la anca. Lo es inervada par la nervo piriforma.